หมากฝรั่งคิดคิด หายไปไหน?
“คิดคิดเพื่อนเคี้ยว ถ้าคิดจะเคี้ยว เคี้ยวคิดคิด” สโลแกนติดหูของหมากฝรั่งคิดคิด ที่เชื่อว่าหลายคนน่าจะเคยได้ยินกันมา  แต่วันนี้เราเคยสังเกตไหมว่า หมากฝรั่งคิดคิด ได้หายไปจากชั้นวางสินค้า ทำไมเป็นแบบนั้น และตอนนี้หมากฝรั่งคิดคิดกำลังทำอะไร ลงทุนแมนจะเล่าให้ฟัง
28 ก.ค. 2563

หมากฝรั่งคิดคิด หายไปไหน? /โดย ลงทุนแมน
 
“คิดคิดเพื่อนเคี้ยว ถ้าคิดจะเคี้ยว เคี้ยวคิดคิด”
สโลแกนติดหูของหมากฝรั่งคิดคิด
ที่เชื่อว่าหลายคนน่าจะเคยได้ยินกันมา
แต่วันนี้เราเคยสังเกตไหมว่า หมากฝรั่งคิดคิด ได้หายไปจากชั้นวางสินค้า
ทำไมเป็นแบบนั้น
และตอนนี้หมากฝรั่งคิดคิดกำลังทำอะไร
ลงทุนแมนจะเล่าให้ฟัง
╔═══════════╗
อัปเดตสถานการณ์และภาวะเศรษฐกิจกับ Blockdit  
มีพอดแคสต์ให้ฟังระหว่างเดินทางด้วย
╚═══════════╝
หมากฝรั่งคิดคิด ผลิตโดย บริษัท โรงงานลูกกวาดเม่งเซ้ง จํากัด ที่ก่อตั้งขึ้นตั้งแต่ปี 2506 โดยคุณชาญ แต้มคงคา โดยในช่วงแรกนั้นโรงงานลูกกวาดเม่งเซ้ง ทำการผลิต “หมากฝรั่งตรานกแก้ว” ซึ่งสมัยนั้นถือว่าเป็นหมากฝรั่งยอดฮิตสำหรับเด็กสมัยก่อนเลยทีเดียว
ความสำเร็จของหมากฝรั่งตรานกแก้ว
ทำให้ต่อมา ในปี 2527 บริษัทเริ่มมีการลงทุนนําเข้าเครื่องจักรมาใช้ในการผลิตหมากฝรั่งอีกยี่ห้อหนึ่ง ที่ชื่อว่า “หมากฝรั่งคิดคิด” ซึ่งปรากฏว่า ผลตอบรับดีเกินคาด เนื่องจากบรรจุภัณฑ์ที่ทันสมัย มีเอกลักษณ์จุดเด่นตรงสีเหลืองสดใส มีแถบคาดสีน้ำเงิน สีแดง และสีเขียว บนกล่อง
ที่สำคัญ การโฆษณาของหมากฝรั่งคิดคิด ที่ใช้สโลแกนซึ่งทำให้คนส่วนใหญ่จดจำง่ายจนติดหู คือ “คิดคิดเพื่อนเคี้ยว ถ้าคิดจะเคี้ยว เคี้ยวคิดคิด” ทำให้หมากฝรั่งคิดคิดได้รับความนิยมอย่างมากในสมัยนั้น
ปัจจุบัน ตลาดหมากฝรั่งในประเทศไทยจะมี 2 กลุ่มคือ
1. หมากฝรั่งที่มีน้ำตาล (Sugarised Gum)
2. หมากฝรั่งที่ปราศจากน้ำตาล (Sugar-Free Gum) แต่ใช้สารให้ความหวานแทนน้ำตาล
แต่รู้ไหมว่า เมื่อเวลาผ่านไป ตลาดหมากฝรั่งกลับถดถอยลงอย่างต่อเนื่อง
ปี 2557 มูลค่าตลาดหมากฝรั่งประมาณ 3,000 ล้านบาท
ปี 2561 มูลค่าตลาดหมากฝรั่งประมาณ 2,000 ล้านบาท
นอกจากพฤติกรรมของผู้บริโภคที่เปลี่ยนแปลงไป คนรุ่นใหม่เคี้ยวหมากฝรั่งกันน้อยลง
การเติบโตของเทรนด์ในการรักษาสุขภาพในช่วงหลายปีที่ผ่านมา ยังส่งผลกระทบกับธุรกิจหมากฝรั่งอีกด้วย
หมากฝรั่งจะมีส่วนผสมของน้ำตาล หรือสารที่ให้ความหวานแทนน้ำตาล ดังนั้น ผู้บริโภคที่ใส่ใจในเรื่องสุขภาพจึงหลีกเลี่ยง
และหมากฝรั่งคิดคิด ชื่อที่คนสมัยก่อนคุ้นหู ก็ค่อยๆ ห่างหายไป ถึงขนาดที่ทำให้บางคนบอกว่า หมากฝรั่งคิดคิด เลิกผลิตไปแล้ว แต่จริงๆ แล้วหมากฝรั่ง คิดคิด ยังอยู่ แต่จะมีบางเฉพาะช่องทางจำหน่ายเท่านั้น
แล้วผลประกอบการของหมากฝรั่งคิดคิดเป็นอย่างไร
รายได้และกำไรของบริษัท โรงงานลูกกวาดเม่งเซ้ง จํากัด ผู้ผลิตหมากฝรั่งคิดคิดและลูกอม
ปี 2562 รายได้ 39 ล้านบาท
อย่างไรก็ตาม นอกเหนือจากธุรกิจผลิตหมากฝรั่งและลูกอมแล้ว บริษัทได้ขยายไปทำธุรกิจอื่นๆ ที่เกี่ยวเนื่อง
บริษัท นครหลวงกลูโคส จํากัด ผู้ผลิตกลูโคสไซรัป ซึ่งถูกใช้เป็นวัตถุดิบสำคัญในอุตสาหกรรมอาหาร
ปี 2562 รายได้ 893 ล้านบาท
บริษัท เอ็ม.เอส.กรุ๊ป จํากัด เป็นผู้จัดจําหน่ายสินค้าประเภทขนมและหมากฝรั่งของบริษัทในเครือทั้งหมด
ปี 2562 รายได้ 189 ล้านบาท
บริษัท ไทยกลูโคส จํากัด ซึ่งเป็นผู้ผลิตกลูโคสไซรัป ฟรุตไซรัป เด็กซ์โตสโมโนไฮเดรต ซึ่งเป็นวัตถุดิบสำคัญในการทำอาหารหลายชนิด
ปี 2562 รายได้ 775 ล้านบาท
เมื่อรวมรายได้ทั้งหมดจะเห็นว่าทั้งกลุ่มบริษัทมีรายได้รวมกันเกือบ 1,900 ล้านบาท ซึ่งนับว่าไม่น้อยเหมือนกัน
จากอดีตที่รายได้ของธุรกิจหมากฝรั่งเป็นธุรกิจหลัก แต่มาวันนี้กลับลดลงเหลือเพียง 2% ของรายได้รวมในกลุ่มบริษัท
พอเรื่องเป็นแบบนี้ ในปี 2562 บริษัทจึงเริ่มปรับกลยุทธ์ในการดำเนินธุรกิจโดยขยายเข้าสู่ธุรกิจอื่น ด้วยการจับมือกับแบรนด์เสื้อผ้าและกระเป๋า เพื่อผลิตสินค้าที่เป็นแฟชั่นออกมา รวมทั้งการเข้าสู่ตลาดอาหารเพื่อสุขภาพ เพื่อสร้างการเติบโตให้แก่กลุ่มบริษัทในระยะยาว
เรื่องการปรับตัวของหมากฝรั่งคิดคิด ถือเป็นกรณีศึกษาที่น่าสนใจ
ลองนึกภาพว่า ถ้าเราย้อนเวลากลับไปสัก 30 ปีก่อน และมีคนมาบอกเราว่า วันหนึ่งหมากฝรั่งคิดคิด จะไปทำธุรกิจเสื้อผ้า หรืออาหารสุขภาพ เราอาจมองว่าเป็นเรื่องแปลก
แต่มาวันนี้พฤติกรรมผู้บริโภคที่มีการเปลี่ยนแปลงไปจนแตกต่างจากในอดีต ทำให้สินค้าบางอย่างจากสมัยหนึ่งเคยเป็นที่นิยม มาวันหนึ่งความนิยมได้เปลี่ยนไป
ดังนั้น การปรับตัวจึงเป็นสิ่งสำคัญในการทำให้ธุรกิจของเราอยู่รอด
ซึ่งถ้าอ่านมาถึงตรงนี้
เราคงคิดไม่ถึงกันว่า หมากฝรั่งคิดคิด ไม่ได้แย่อย่างที่คิด
และกลับขยายธุรกิจไปทำอย่างอื่น อย่างที่เราไม่คาดคิดมาก่อน..
╔═══════════╗
อัปเดตสถานการณ์และภาวะเศรษฐกิจกับ Blockdit  
มีพอดแคสต์ให้ฟังระหว่างเดินทางด้วย
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
References
-
-
-
-